Endama MYKî ya KESKî Elîfe Cuhadara ke ANFyî rê qisey kerd vat rîyê poltîkaya xelete ya hukmatî ra welat her hetî ra tengayî anceno.
Cudadare vat: ''Rîyê bêhuqûqîye, tengbîyayîşê polîtîkaya îstîhamî, paştnêdayîşê polîtîkayanê sosyalî ra û ewnîyayîşê îdeolojîkî yê vera cinîyan ra cinîye keye rê ameye hepskerdene. Xora cinîya ke xebityena zî waştişê ci nêvînayîşî ra yenê. Reyna seba ke cinîye eynî gureyî ra eynî ucretî nêgena, fabrîka de heqê kreşî û tengayîyanê heqanê sosyalî ra û kêmbîyayîşê sendîkabîyayîşî ra îstîdamê cinîye çend şino kêmîyeno.''
Çuhadare bale ante ser ke bi KOD-29î kedkarî karî ra yenê eştene û vat: ''Rîyê tacîz û tewiranê bêehlaqîyan ra hem cinî hem zî camêrdî karî ra yenê eştene.KOD-29 semedê heme karkeran muhîm o. Xora verî ra karkerî wazenê ke wa no made bêro wedaritene. Heta nika nêameyene caardene, têna estbîyayîşê xo pawitene û zaf îstîsna ameyêne şuxulnayene. Seba ke rîyê şertanê janî ra karî ra eştiş bi qedexe patronan no made fîna dewre. Kedkarê ke rîyê nê madeyî ra karî ra yenê vetene dima ra wexto ke dest pê karî kenê zî no made verê înan de beno asteng.''
Çuhadare polîtîkaya hukmatî ya vera cinîyan zî ard vîrî û vat: ''Vatişê 'reform' û 'planê çalakîya heqanê merdiman' ê hukmatî ra çew bawer nêkeno. Çîyê ke înan kerdî temînatê çîyanê ke do bikerê. Rejîmê yew merdimî hêrişkar û bêhuqûq o. Tîya ra pawitişê ma sey huqûq, reform û heqanê merdiman çîn o. Seba ke vengê muxalefetî beno berz û xora mîyanê înan de zî vengê nêrazîbîyayîşî vejîyeno wazenê pê nê vatişan şarî bixapînê.''
Elîfe Çuhadar vat: ''Ma hukmatî ra vatişanê sey 'ma kenê, ma do bikerê' vatişanê hamasî nêwezanê. Ma cinîyî vanê huqûqo ke esto bişuxulnê. Ne qanûnê 6284î ne zî Pêkerdişê Îstanbulî yeno şuxunayene. Eke yew derdê îqtîdarî sey vindarnayîşê qirkerdişê cinîyan bibîyêne verî nê qanûnî ardêne ca û verê bêhuqûqîye girewtene. Nêwazenê cinîyî bi nasnameyê xo komel de ca bigîrê. Vanê cinîye wa sey leteyê keyeyî bibo û miqatbîyayîşê doman û extîyaran rê eleqedar bo. Nasname û keda cinîyan nêvînayîşî ra yenê. Xora şîdetê vera cinîyan zî pê bêcazakerdişî yeno teşvîkkerdene.''
